Dôvodová správa
A) Všeobecná časť

	Návrh nariadenia vlády Slovenskej republiky, ktorým sa ustanovujú pravidlá pre fungovanie trhu s elektrinou, upravuje pravidlá a podmienky účastníkov trhu pre obchodovanie s elektrinou.

	Pravidlá pre fungovanie trhu s elektrinou reagujú na nový zákon o energetike, ktorý implementoval smernice Európskej únie upravujúce vnútorný trh s elektrinou. Zákon o energetike od 1.1.2005 určil všetkých odberateľov elektriny – podnikateľov za oprávnených odberateľov, ktorí majú možnosť vybrať si dodávateľa elektriny a zaviedol aj kategóriu obchodníkov s elektrinou. Z tohto dôvodu vznikla potreba upraviť pravidlá pre obchodovanie s elektrinou, a to tak, aby každý účastník trhu s elektrinou mal rovnaké možnosti a podmienky vstupu a pôsobenia na trhu s elektrinou, aby nebol zvýhodnený pred iným účastníkom trhu. Nariadenie vlády podrobnejšie upravuje práva a povinnosti účastníkov trhu, ktoré im ustanovuje zákon o energetike, tak, aby nebola ohrozená bezpečnosť a spoľahlivosť dodávky elektriny odberateľom. 
	Nariadenie vlády upravuje aj podmienky dodávky elektriny pre domácnosti, ktoré sa stanú oprávnenými odberateľmi 1.7.2007.

	Návrh nariadenia vlády podrobnejšie upravuje práva a povinnosti účastníkov trhu s elektrinou, podmienky potrebné pre nediskriminačné a transparentné organizovanie trhu s elektrinou a rozsah obchodných podmienok potrebných na prístup a prevádzkovanie prenosovej a distribučných sústav. 
	
	Predkladaný návrh nariadenia vlády je v súlade s Ústavou Slovenskej republiky a so zákonmi Slovenskej republiky.

	Navrhované nariadenie vlády nepredpokladá dopad na štátny rozpočet, rozpočty obcí, rozpočty vyšších územných celkov, ani dopad na zamestnanosť a životné prostredie. 

B) Osobitná časť

K § 1
	Ustanovenie vymedzuje predmet úpravy v zmysle ustanovení zákona o regulácii sieťových odvetví a zákona o energetike.

K § 2
	Ustanovenie vymedzuje niektoré pojmy, ktoré nie sú definované v zákone o energetike, ale sú potrebné pre organizovanie trhu s elektrinou, najmä pre zúčtovanie odchýlok.

K § 3 
	Ustanovenie upravuje podmienky pripojenia do sústavy, ktoré sú určené na základe zmluvy o pripojení do sústavy.      
	Účastník trhu s elektrinou má právo na pripojenie do prenosovej sústavy alebo distribučnej sústavy. Podmienkou pripojenia je, že účastník trhu s elektrinou sa podieľa na úhrade nákladov, ktoré tým vzniknú prevádzkovateľovi sústavy. Ustanovenie sa vzťahuje aj na nových výrobcov elektriny.
Odsek 4 určuje lehotu na pripojenie do sústavy, a to do 10 dní odkedy sú splnené technické a obchodné podmienky pre pripojenie.

K § 4
	Ustanovenie upravuje podmienky pre prístup k sústave, ktorý sa realizuje po uzatvorení zmluvy o pripojení do sústavy. Uzatvorením zmluvy o prístupe k sústave sa rezervuje kapacita pre účastníka trhu s elektrinou.
V odseku 3 sa špecifikuje prístup k sústave a zodpovednosť za odchýlku. Vzhľadom na to, že spôsob administrácie a dátových výmen, uskutočňovaných  v dennom režime je pomerne náročný na čas a vybavenie výpočtovou technikou na strane účastníka trhu s elektrinou, ustanovenie umožňuje dvojaký režim prístupu k sústave. 
 
K § 5
Ustanovenie obsahuje základné podmienky prenosu elektriny. Prenos definuje zákon o energetike ako prepravu elektriny prenosovou sústavou na vymedzenom území, alebo na tej časti vymedzeného územia, ktoré spája časť vymedzeného územia s územím členských štátov Európskej únie alebo s územím tretích štátov. 
	Prenos elektriny poskytuje prevádzkovateľ prenosovej sústavy cenu, ktorá podlieha cenovej regulácii.
	
K § 6
	Príslušné ustanovenie určuje základné podmienky pre prístup k sieťam pre cezhraničnú výmenu elektriny v súlade s nariadením Európskej Komisie č 1228/2003 o podmienkach pre prístup do siete pre cezhraničné výmeny elektriny. Cezhraničná výmena elektriny je umožnená subjektom zúčtovania. Výmena elektriny je zabezpečovaná až do výšky rezervovanej kapacity získanej na základe pridelenia v aukcii ako trhovo založenom a transparentnom mechanizme organizovanom prevádzkovateľom prenosovej sústavy. Výmena elektriny je realizovaná na základe zmluvy medzi subjektom zúčtovania a prevádzkovateľom prenosovej sústavy. 
Prevádzkovateľ prenosovej sústavy zverejňuje v nadväznosti na jednotlivé etapy prípravy prevádzky predpokladanú voľnú kapacitu na jednotlivých profiloch a jej zaplnenie dlhodobými kontraktmi. Ďalej zverejňuje aj informácie o výsledku jednotlivých aukcií.

 K § 7
Ustanovenie obsahuje základné podmienky distribúcie elektriny. Distribúciu definuje zákon o energetike ako prepravu elektriny distribučnou sústavou na časti vymedzeného územia. Distribúciu elektriny poskytuje prevádzkovateľ distribučnej sústavy. Cena za distribúciu elektriny je regulovaná. 
Žiadosť o uzatvorenie zmluvy o distribúcii sa doručuje aspoň 14 dní pred začatím distribúcie elektriny.
Odsek 3 upravuje, že poplatky súvisiace s prenosom elektriny uhradí účastník trhu s elektrinou prevádzkovateľovi distribučnej sústavy, ktorý ich uhradil prevádzkovateľovi prenosovej sústavy.
		
K § 8 
Ustanovenie upravuje podmienky dodávky elektriny. Pokiaľ ide o dodávku elektriny domácnostiam, tieto podmienky podrobne upravuje § 20 zákona č. 656/2004 Z. z. o energetike a o zmene niektorých zákonov. Odsek 2 sa vzťahuje na prípad, keď dodávateľ elektriny poskytuje domácnosti univerzálnu službu. 

Ustanovenia odsekov 3 až 6 upravujú dodávku regulačnej elektriny.  
Regulačná elektrina je z hľadiska spôsobu určenia dodaného objemu definovaná ako elektrina dodaná na pokyn prevádzkovateľa prenosovej sústavy alebo v príčinnej súvislosti s ním. Pre informáciu cena regulačnej elektriny je určená v súlade s postupom stanoveným úradom. Pre stanovenie zúčtovacej ceny je použitý princíp marginálnej (medznej) ceny. Marginálna cena regulačnej elektriny je stanovená zvlášť pre kladnú a zvlášť pre zápornú regulačnú elektrinu, najmä v prípade dynamických zmien diagramu spotreby či výroby v priebehu hodiny môže dôjsť na rôznych výrobných jednotkách k súčasnému dodaniu kladnej i zápornej regulačnej elektriny. Pokiaľ sa dodáva na rôznych zdrojoch, vyvoláva dopady do prevádzkových nákladov na každom zdroji zvlášť, a preto pre vyhodnotenie nemôže byť saldovaná, ale musí byť vyhodnotená zvlášť. 
Ustanovenie odseku 7 obsahuje postup pri vyúčtovaní dodávky elektriny. Dodávateľ elektriny fakturuje svojmu odberateľovi v režime prenesenej zodpovednosti za odchýlku zvlášť dohodnutú dodávku elektriny vrátane dohodnutej ceny za prenesenie zodpovednosti, platby za prenos a distribúciu, platbu za systémové služby, náklady systému a vysporiadaním odchýlok. Dodávateľ elektriny uhrádza tieto platby v mene odberateľa prevádzkovateľovi sústavy, ku  ktorej je odberné alebo odovzdávacie miesto odberateľa pripojené. Znamená to, že zákazník s prenesenou zodpovednosťou za odchýlku, ktorý má jedného dodávateľa elektriny, má jednu faktúru za elektrinu vrátane dopravy a služieb. Ak má viacero dodávateľov elektriny, platí každému ďalšiemu za dohodnutú dodávku.

K § 9
Ustanovenie upravuje prednostnú dodávku elektriny vyrobenej z obnoviteľných zdrojov, kombinovanej výroby elektriny a tepla a z domáceho uhlia prevádzkovateľmi sústav na pokrytie strát pri prenose a distribúcii elektriny. Cena elektriny vyrobenej z týchto zdrojov je regulovaná. Zákon o energetike upravuje možnosť nariadenia prednostného prenosu, distribúcie a dodávky elektriny z týchto zdrojov, a to vo všeobecnom hospodárskom záujme.

K § 10
      
Ustanovenie upravuje podrobnosti o potvrdení o pôvode vyrobenej elektriny, a to v súlade so smernicou Európskeho parlamentu a rady č. 2001/77/ES z 27. januára 2001 o podpore elektrickej energie vyrábanej z obnoviteľných zdrojov energie na vnútornom trhu s elektrickou energiou.

K § 11

Ustanovenia upravujú podrobnejšie podmienky poskytovania podporných služieb. Potreby na podporné služby zverejňuje prevádzkovateľ prenosovej sústavy vždy najmenej na rok dopredu, a to v štruktúrovanej forme po jednotlivých typoch služieb, týždňoch a pracovných a nepracovných dňoch. 
Spôsobilosť poskytovať podporné služby  preukazuje každý výrobca splnením technických podmienok prevádzkovateľa prenosovej sústavy. V nadväznosti na certifikáciu je uzavretá zmluva o poskytovaní podporných služieb, ktorá oprávňuje poskytovateľa k ich poskytovaniu a zároveň ho zaväzuje k odovzdávaniu údajov pre prípravu prevádzky a k ponuke podporných služieb vo výberových konaniach. V ročnej príprave prevádzky určuje prevádzkovateľ prenosovej sústavy aj disponibilný výkon jednotlivých podporných služieb po týždňoch a súhrnný disponibilný výkon jednotlivých poskytovateľov. 
V nadväznosti na ročnú prípravu prevádzky vyzve prevádzkovateľ prenosovej sústavy na ponuku podporných služieb. Poskytovatelia týchto služieb sú v prípade rozhodnutia ministerstva povinní v súlade so zákonom ponúknuť požadované podporné služby aspoň v rozsahu zodpovedajúcom podielu ich disponibilného výkonu na celkovom disponibilnom výkone jednotlivých služieb. Cena za poskytovanie podporných služieb je regulovaná. Na základe výberu ponúk je uzavretá konkrétna zmluva na poskytovanie služieb vo vybranom rozsahu.
Tento mechanizmus zabezpečuje, že v monopolnom prostredí bude ponúknutý dostatočný výkon podporných služieb, a to maximálne do výšky regulovaných cien. V prípade nástupu konkurenčných poskytovateľov potom môže dôjsť i k ponukám za nižšiu cenu a k zníženiu nákladov. Limitné ceny musia byť stanovené ako garantované na regulačné obdobie a tak, aby zabezpečovali dostatočnú atraktivitu poskytovania služieb.

K § 12

	Ustanovenia upravujú podrobnejšie podmienky poskytovania systémových služieb prevádzkovateľom prenosovej sústavy konečným odberateľom a ich úhradu. Predmetom systémových služieb je zabezpečenie kvality a spoľahlivosti (neprerušenosti) dodávok elektriny konečným odberateľom a zabezpečenie stability prevádzky elektrizačnej sústavy. Tieto služby zabezpečuje prevádzkovateľ prenosovej sústavy prostredníctvom využívania podporných služieb, ktoré v trhovom prostredí nakupuje od účastníkov trhu s elektrinou, ktorí k tomu majú potrebnú technickú spôsobilosť danú technickými podmienkami siete.  Pretože platitelia ceny za systémové služby sú koneční odberatelia a príjemcom je prevádzkovateľ prenosovej sústavy, teda subjekty, ktoré spolu nemajú priamy zmluvný vzťah, je finančný tok zabezpečovaný vždy prostredníctvom prevádzkovateľa sústavy (distribučnej), ku ktorej je zariadenie konečného odberateľa pripojené. Cena za poskytovanie systémových služieb je regulovaná.

K § 13

	Ustanovenie upravuje zodpovednosť za odchýlku účastníka trhu s elektrinou.
Účastník trhu si môže zvoliť
a)	režim vlastnej zodpovednosti za odchýlku – tento režim umožňuje účastníkovi trhu s elektrinou nakupovať či predávať elektrinu neobmedzene (s ktorýmkoľvek iným účastníkom trhu s elektrinou) a s maximálnou flexibilitou (zmena dodávateľov a odberateľov v priebehu  dňa, viacej dodávateľov  a odberateľov súčasne), na druhej strane zaväzuje tohoto účastníka k odovzdávaniu všetkých obchodných diagramov zúčtovateľovi  odchýlok a k úhrade nákladov odchýlok medzi dohodnutými a skutočnými dodávkami a odbermi za ceny stanovené v procese zúčtovania.  Režim vlastnej zodpovednosti za odchýlku si môže účastník trhu (výrobca, obchodník, dodávateľ, oprávnený zákazník) zvoliť tým, že uzavrie zmluvu so zúčtovateľom odchýlok a táto zmluva je registrovaná príslušnými prevádzkovateľmi distribučných sústav, ku ktorým sú odberné alebo odovzdávacie miesta  pripojené;

b)	režim prenesenej zodpovednosti za odchýlku - vzniká na základe voľby účastníka trhu s elektrinou tým, že zodpovednosť za odchýlku, spôsobenú na jeho odbernom alebo odovzdávacom mieste zodpovedá subjekt zúčtovania, ktorý prevzal na seba túto zodpovednosť. To znamená, že tento subjekt zúčtovania zodpovedá za finančné vysporiadanie odchýlok účastníka trhu so zúčtovateľom odchýlok. Zodpovednosť za odchýlku je možné preniesť iba na subjekt, ktorý je  v režime vlastnej zodpovednosti za odchýlku. Ustanovenie odseku 6 určuje podmienky, ktoré sú nevyhnutné pre režim prenesenej zodpovednosti za odchýlku. V tomto režime môže účastník trhu uzatvárať obchody buď so subjektom, na ktorý preniesol zodpovednosť, alebo s jeho vedomím s ostatnými účastníkmi trhu s elektrinou. Uzatvorené zmluvy účastníka trhu s elektrinou sú registrované ako súčasť odberov či dodávok subjektu zúčtovania, na ktorý preniesol zodpovednosť za odchýlku, to znamená, že prípadná odchýlka, ktorú účastník trhu spôsobí, sa prejaví ako súčasť odchýlky subjektu zúčtovania.

K § 14

	Ustanovenie upravuje registráciu účastníkov trhu s elektrinou - subjektov zúčtovania a odberných miest. Registráciu subjektov zúčtovania uskutočňuje zúčtovateľ odchýlok v súlade s medzinárodnými pravidlami. Zúčtovateľ odchýlok vedie evidenciu identifikačných kódov a prideľuje ich prevádzkovateľom distribučných sústav, ktorí registrujú odberné miesta účastníkov trhu tak, že im prideľujú identifikačné čísla, ktoré im poskytol zúčtovateľ odchýlok. Prevádzkovatelia distribučných sústav evidujú každé odberné miesto účastníkov trhu s elektrinou,  ktoré sú pripojené do ich sústav a priraďujú ich do bilančných skupín, teda podľa subjektov zúčtovania.
Ustanovenie odseku 8 upravuje povinnosť subjektu zúčtovania oznámiť všetkým účastníkom trhu s elektrinou, za ktorých prevzal zodpovednosť za odchýlku, ukončenie zmluvy o zúčtovaní odchýlok, aby si títo účastníci trhu s elektrinou zabezpečili iný subjekt zúčtovania. V prípade, že sa tak nestane, ustanovenie odseku 9 „chráni“ týchto účastníkov trhu s elektrinou, a to tak, že po dobu 3 mesiacov platí domnienka, že zodpovednosť za nich prevzal koncový dodávateľ elektriny pre domácnosť.

K § 15 
	
Ustanovenie obsahuje postup registrácie diagramov. Diagramy dohodnutých dodávok musia byť odovzdané zúčtovateľovi odchýlok vždy pred ich realizáciou. Registrované sú vždy diagramy medzi dvoma bilančnými skupinami, ktoré zahrňujú v sebe :
a)	dohodnuté dodávky medzi „vedúcimi“ bilančných skupín,
b)	dohodnuté dodávky medzi „vedúcim“ jednej bilančnej skupiny a členom inej bilančnej skupiny,
c)	dohodnuté dodávky medzi členmi rôznych bilančných skupín.

Dohodnuté dodávky medzi dvoma členmi tej istej bilančnej skupiny sú z hľadiska zúčtovania odchýlok interným vzťahom vnútri bilančnej skupiny, ktorý nepodlieha registrácii v systéme zúčtovania. Jeho interná registrácia vnútri skupiny podlieha zmluvným podmienkam stanoveným v zmluve medzi vedúcim bilančnej skupiny a jej členmi. Zúčtovateľovi odchýlok sa v takomto prípade odovzdá saldo obchodov dohodnutých v rámci dotknutých bilančných skupín.
Nariadenie vlády určuje najmä presný časový postup a  uzávierky jednotlivých činností v procese registrácie tak, aby pri zabezpečení všetkých potrebných kontrol zamedzujúcich vzniku chýb došlo k zaregistrovaniu všetkých diagramov k určitému okamihu. Presné pravidlá a časové uzávierky sú dôležité, lebo na registráciu diagramov nadväzujú procesy plánovania výroby a prípravy prevádzky elektrizačnej sústavy nevyhnutné pre zabezpečenie bezpečnosti a spoľahlivosti dodávky.

K § 16

Ustanovenie špecifikuje systém vyhodnotenia, zúčtovania a  vysporiadania odchýlok. Nastavený systém má  tieto znaky:
a)	vyhodnotenie odchýlok  sa uskutočňuje denne,
b)	účastník musí zaistiť finančné garancie pokrývajúce finančné dôsledky jeho zlyhania, 
c)	systém zúčtovania je príjmovo neutrálny, náklady na obstaranie regulačnej energie sú presne rovné saldu platieb za odchýlky, pre zúčtovateľa nevzniká priamo zo samotného zúčtovania zisk ani strata,
d)	zúčtovacia cena sa rovná cene regulačnej energie,
e)	jedna systémová cena pre kladnú a jedna pre zápornú odchýlku, túto cenu platia všetci, bez ohľadu na veľkosť svojej odchýlky
f)	úplný clearing, zúčtovávaná je kladná i záporná odchýlka (u zápornej odchýlky je to kompenzácia za neodobratú elektrinu),
g)	prostredníctvom ceny odchýlky sú zúčtované viacnáklady na zabezpečenie dodatočnej regulačnej energie i v opačnom smere,
h)	cena regulačnej energie je stanovená ex ante, podľa ponukovej ceny,
i)	cena odchýlky je stanovená ex post podľa skutočných nákladov potrebných na zabezpečenie výkonovej rovnováhy a vyrovnanie odchýlky,
j)	zúčtovacia cena je cena regulačnej energie.

Prostredníctvom tohto modelu je možné jasne oddeliť a  oceniť regulačnú elektrinu dodávanú pre vyrovnanie odchýlky vo väzbe na okamžitú hodnotu tejto regulačnej elektriny vyplývajúcej z aktuálnej trhovej situácie. Cena odchýlky je určená až podľa skutočnej situácie, teda podľa skutočnej veľkosti odchýlky a nákladov potrebných na zabezpečenie jej vyrovnania. To znamená, že v prípade, keď je v sústave malá odchýlka (všetky subjekty minimalizujú odchýlku a/alebo majú odchýlku rôznymi smermi, takže jej výsledná hodnota sa blíži k nule) býva cena regulačnej elektriny mierne nad úrovňou bežnej ceny elektriny. Na druhej strane, ak je odchýlka veľká a vyžaduje mobilizáciu všetkých rezerv, a to i so značnými nákladmi, umožňuje tento systém preniesť náklady na tie subjekty, ktoré problém vyvolali. Model vedie k rovnováhe systému a k zodpovednému chovaniu účastníkov. Tento model bez finančných rizík zúčtovateľa zabezpečujú finančné zdroje na riešenie aj vážnych problémov v sústave, bez toho, aby umožňoval niektorým subjektom výhodne zneužívať systémovú solidaritu. 
	
K § 17 

Ustanovenie charakterizuje a definuje typový diagram odberu elektriny a podmienky jeho použitia. Definícia typových diagramov odberu elektriny a podmienky pre ich stanovenie a použitie v procese zúčtovania umožňujú vyhodnocovať diagramy a odchýlky aj u účastníkov trhu, ktorých odberné a odovzdávacie miesta nie sú vybavené priebehovým meraním elektriny. Typové diagramy umožňujú sumárny odber každého odberateľa, na základe zistených charakteristík, reprezentovať typovým priebehom hodinových hodnôt, na základe ktorých je tomuto odberateľovi priradená hodnota jeho odberu tak, že súčet týchto hodnôt za obdobie odpočtu sa presne rovná skutočne nameranej spotrebe odberateľa a súčasne takýto priebeh odberov rešpektuje charakter odberu daného odberateľa najmä z hľadiska  jeho časovej štruktúry.

K § 18

Ustanovenie určuje postup prevádzkovateľa prenosovej sústavy pri riadení preťaženia sústavy a rozsah jeho oprávnenia tak, aby umožnili účinné riešenie prevádzkových rizík a udržanie bezpečnosti a spoľahlivosti prevádzky sústavy pri súčasnej ochrane účastníkov trhu s elektrinou. Ustanovenie umožňuje prevádzkovateľovi prenosovej sústavy, prostredníctvom jeho elektroenergetického dispečingu, v primeranom rozsahu, prostredníctvom riadenia výroby alebo spotreby, prípadne  prostredníctvom výmen regulačnej elektrinye so zahraničím obmedziť preťaženia najmä na  spojovacích (cezhraničných) vedeniach. 

K § 19

Ustanovenie upravuje prechodné obdobie do 31.12.2005, podľa ktorého zodpovednosť za odchýlku účastníka trhu s elektrinou, ktorý má uzatvorenú zmluvu o dodávke elektriny a nemá uzatvorenú zmluvu o prenesení zodpovednosti za odchýlku so subjektom zúčtovania, sa automaticky prenesie na jeho dodávateľa elektriny, s ktorým má uzavretú zmluvu o dodávke elektriny.
	Ďalej upravuje priradenie typového diagramu odberu účastníkom trhu s elektrinou, ktorí nezmenili svojho dodávateľa elektriny a tiež upravuje, že príloha  č. 6 je účinná do 30. júna 2005, nakoľko príloha č. 5 nadobúda účinnosť  od 1. júla 2005. Rozdiel medzi úpravou, ktoré obsahujú obidve prílohy, vyplýva z potreby zabezpečenia aplikácie a adaptácie nových informačných systémov a metodických postupov prevádzkovateľov sústav. 

K § 20
	Záverečné ustanovenie obsahuje smernicu EÚ, ktorá sa z časti preberá do tohto nariadenia vlády.	

K § 21 
 
Navrhuje sa účinnosť dňom vyhlásenia. Prílohy č. 4 a 5 nadobúdajú účinnosť 1. júla 2005 z dôvodu potreby prechodného obdobia na prípravu určenia hodnôt referenčných typových diagramov odberu, ako aj prípravy na denné vyhodnocovanie odchýlok.	

K prílohe č. 1

	Príloha č. 1 upravuje postup zúčtovateľa odchýlok pri hodnotení subjektov zúčtovania a zaraďovania do hodnotiacich skupín s cieľom určenia určenie výšky finančnej zábezpeky subjektu zúčtovania.

K prílohe č. 2

Príloha č. 2 upravuje postup účastníka trhu s elektrinou pri zmene subjektu zúčtovania a pri zmene dodávateľa elektriny.

K prílohe č. 3

Príloha č. 3 upravuje spôsob a postup prevádzkovateľov sústav pri určení hodnôt potrebných pre denné zúčtovanie odchýlok zúčtovateľom odchýlok.

	
K prílohám č. 4 

Príloha č. 4 upravuje použitie typového diagramu odberu, a to priradenie typového diagramu odbernému miestu, typy meraní odberov elektriny z odberných miest, spôsob priradenia typového diagramu odberu a údaje charakterizujúce typ odberu, určenie zmluvných diagramov za obchodný deň, zostavenie obchodnej bilancie z nameraných a vypočítaných hodnôt dodávok a odberov elektriny za obchodný deň, vysporiadania zúčtovacieho obdobia a riešenia zmien v priebehu vyhodnocovaného obdobia.

K prílohe č. 5 a 6

Prílohy č. 5 a 6 určujú podrobnosti o postupe zúčtovateľa odchýlok pri vyhodnotení, zúčtovaní a vysporiadaní odchýlok a regulačnej elektriny a vysporiadanie platieb voči subjektom zúčtovania a poskytovateľom regulačnej elektriny. Podľa prílohy č. 6 sa postupuje do 30.6.2005 a podľa prílohy č. 5 sa postupuje od 1.7.2005

K prílohe č. 7

	Príloha obsahuje smernicu EÚ, ktorá sa z časti preberá do tohto nariadenia vlády.